Broj: 711-I-703-P-163-17/18-05-16

Zagreb, 09. svibnja 2018.

Povjerenstvo za odlučivanje o sukobu interesa (u daljnjem tekstu: Povjerenstvo) na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnice Katarine Mihelčić, zamjenice gradonačelnika Grada Delnica, pokrenutom Odlukom Povjerenstva broj:** **711-I-1834-P-163/17-02-17 od 24. listopada 2017. g.,** na 10. sjednici, održanoj 9. svibnja 2018.g., donosi sljedeću

**ODLUKU**

1. **Primitkom prigodnih nagrada 30. travnja 2014.g. u iznosu od 400,00 kuna i 1. kolovoza 2014.g. u iznosu od 2.500,00 kuna, kao dodatnih naknada za poslove obnašanja javne dužnosti, dužnosnica Katarina Mihelčić, zamjenica gradonačelnika Grada Delnica, počinila je povredu članka 7. točke d) ZSSI-a.**
2. **Za povredu ZSSI-a, opisanu pod točkama I. izreke ove odluke, dužnosnici Katarini Mihelčić, zamjenici gradonačelnika Grada Delnica, izriče se sankcija iz članka 42. stavka 1. podstavka 1. ZSSI-a, opomena.**

Obrazloženje

Povjerenstvo je na 198. sjednici, održanoj 24. listopada 2017.g. pokrenulo postupak za odlučivanje o sukobu interesa protiv dužnosnice Katarine Mihelčić, zamjenice gradonačelnika Grada Delnica, zbog moguće povrede članka 7. točke d) ZSSI-a, koja proizlazi iz istovremenog primanja plaće za obnašanje navedene dužnosti i primitka prigodne nagrade, do propisanog iznosa, i to 30. travnja 2014.g. iznosa od 400,00 kuna i 01. kolovoza 2014.g. iznosa od 2.500,00 kuna.

Na odluku o pokretanju postupka dužnosnica Katarina Mihelčić podnijela je pisano očitovanje, u kojem priznaje primitak dviju prigodnih nagrada, i to iznosa od 400,00 kuna 30. travnja 2014.g. i iznosa od 2.500,00 kuna 1. kolovoza 2014.g., pri čemu ističe kako je dužnosnicima obavljana isplata dodatnih naknada dok Ministarstvo uprave, Uprava za politički sustav, državnu upravu te lokalnu i područnu (regionalnu) samoupravu 10. lipnja 2015.g. nije donijelo pisanu uputu za postupanje, koja je upućena županijama, gradovima i općinama i Gradu Zagrebu.

Člankom 3. stavkom 1. podstavkom 43. ZSSI-a propisano je da su gradonačelnik i njegovi zamjenici dužnosnici u smislu odredbi ZSSI-a, stoga je dužnosnica Katarina Mihelčić povodom obnašanja dužnosti zamjenice gradonačelnika Grada Delnica obvezna postupati sukladno odredbama ZSSI-a.

Uvidom u registar dužnosnika kojeg ustrojava i vodi Povjerenstvo utvrđeno je kako dužnosnica Katarina Mihelčić dužnost zamjenice gradonačelnika Grada Delnica obnašala u mandatu od 7. lipnja 2013.g. do 7. lipnja 2017.g., te da istu dužnost obnaša i u aktualnom mandatu od 2017.g. do 2021.g.

Uvidom u izvješće o imovinskom stanju dužnosnika kojeg je dužnosnica Katarina Mihelčić podnijela Povjerenstvu povodom obnašanja dužnosti zamjenice gradonačelnika Grada Delnica u mandatu od 2013.g. do 2017.g., dužnosnica je navela kako spomenutu dužnost obnaša profesionalno, zasnivanjem radnog odnosa, uz primitak plaće.

Člankom 4. stavkom 1. ZSSI-a propisano je da se plaćom dužnosnika u smislu ovog Zakona smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d.) ZSSI-a, kao jedno od zabranjenih djelovanja dužnosnika, propisano je da je dužnosnicima zabranjeno primiti dodatnu naknadu za poslove obnašanja javnih dužnosti.

Neposrednim uvidom u Informatički sustav Porezne uprave, koji je izvršen na temelju dodijeljenog ovlaštenja, Povjerenstvo je utvrdilo kako je dužnosnica Katarina Mihelčić tijekom obnašanja dužnosti ostvarivala plaće, a pored plaće i primitak dodatne naknade koje proizlaze iz obnašanja javne dužnosti.

Uvidom u Evidenciju o dohocima i primicima Informatičkog sustava Porezne uprave utvrđeno je kako je dužnosnici Katarini Mihelčić, uz plaću za obnašanje dužnosti zamjenika gradonačelnika Grada Delnica, isplaćen i neoporezivi primitak s osnove prigodne nagrade (božićnice, naknada za godišnjeg odmora i sl.), do propisanog iznosa, i to 30. travnja 2014.g. iznos od 400,00 kuna i 1. kolovoza 2014.g. iznos od 2.500,00 kuna.

Uvidom u dopis Ministarstva uprave, Uprave za politički sustav, državnu upravu te lokalnu i područnu (regionalnu) samoupravu od 10. lipnja 2015.g. proizlazi kako je navedeno Ministarstvo putem nadležnih ureda državne uprave u županijama dostavilo uputu za postupanje, kojim se ukazuje na obvezu usklađivanja općih akata jedinica lokalne i područne (regionalne) samouprave sa predmetnom uputom najkasnije do 30. rujna 2015. g. U uputi se tumači kako dužnosnici općina, gradova i županija ostvaruju pravo na plaću i druga prava iz rada sukladno Zakonu o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17.).

Međutim, obnašanje dužnosti općinskih načelnika, gradonačelnika, župana i njihovih zamjenika nije isto što i rad u službeničkom odnosu niti se s istim može po bilo kojem osnovu izjednačiti te se stoga ističe kako se prava iz kolektivnih ugovora za službenike i namještenike kao i prava i obveze propisana Zakonom o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08., 61/11., 4/18). u odnosu na pravo na primitak naknade za neiskorišteni godišnji odmor, neplaćeni dopust, regres, jubilarnu nagradu, otpremninu i druga prava, ne odnose na lokalne dužnosnike.

Člankom 90.a stavkom 1. i stavkom 2. Zakona o lokalnoj i područnoj (regionalnoj) samoupravi („Narodne novine“ broj 33/01., 60701., 129/05., 109707., 125/08., 36/09., 150/11., 144/12., 19/13., 137/15., 123/17.) propisano je kako općinski načelnik, gradonačelnik, župan i njihovi zamjenici koji dužnost obavljaju profesionalno, za vrijeme profesionalnog obavljanja dužnosti ostvaruju pravo na plaću i druga prava iz rada, a vrijeme obavljanja dužnosti uračunava im se u staž osiguranja, dok osobe koje dužnost obavljaju volonterski imaju pravo na naknadu za rad. Stavkom 3. istog članka propisano je da se mjerila za određivanje plaće, odnosno naknade za rad, kao i druga prava vezana za profesionalno obnašanje dužnosti općinskog načelnika, gradonačelnika, odnosno župana i njihovih zamjenika određuju posebnim zakonom, odnosno Zakonom o plaćama u lokalnoj i područnoj (regionalnoj) samoupravi. Navedenim zakonima nije propisano kako dužnosnici koji obnašaju dužnost gradonačelnika i njegova zamjenika ostvaruju pravo na dodatne prihode.

Povjerenstvo ističe kako je člankom 7. točkom d) ZSSI-a, kao jedno od zabranjenih djelovanja dužnosnika, propisano da dužnosnici ne smiju primati dodatnu naknadu za poslove obnašanja javnih dužnosti. S obzirom da je prigodne nagrade dužnosnica Katarina Mihelčić primila povodom obnašanja dužnosti zamjenice gradonačelnika Grada Delnica, Povjerenstvo tumači kako navedene naknade predstavljaju dodatne naknade za poslove obnašanja javnih dužnosti, stoga je dužnosnica Katarina Mihelčić primanjem istih istovremeno uz primanje plaće za obnašanja dužnosti zamjenice gradonačelnika Grada Delnica počinila povredu članka 7. točke d) ZSSI-a u razdoblju od 30. travnja 2014.g. do 1. kolovoza 2014.g.

Sukladno uputi za postupanje Ministarstva uprave od 10. lipnja 2015.g. primanje navedenih naknada u suprotnosti je i s odredbama Zakona o lokalnoj i područnoj (regionalnoj) samoupravi, kao i Zakona o plaćama u lokalnoj i područnoj (regionalnoj) samoupravi. Povjerenstvo obrazlaže kako na postojanje povrede članka 7. točke d) ZSSI-a ne utječe okolnost što je Ministarstvo uprave tek u uputi za postupanje od 10. lipnja 2015.g. dalo tumačenje po kojem dužnosnicima koji dužnost obnašaju u jedinicama lokalne i područne (regionalne) samouprave ne pripada pravo na bilo kakve dodatke na plaću, kao niti druga materijalna prava koja ostvaruju službenici i namještenici na temelju radnog odnosa, pa im tako ne pripada ni pravo na regres, božićnicu, niti dar u naravi. Naime, Povjerenstvo je u predmetnom postupku utvrdilo povredu odredbi ZSSI-a, neovisno o tome predstavlja li postupanje dužnosnika ujedno i povredu odredbi nekog drugog zakona. Tumačenje odredbi Zakona o lokalnoj i područnoj (regionalnoj) samoupravi i Zakona o plaćama u lokalnoj i područnoj (regionalnoj) samoupravi od strane Ministarstva uprave samo dodatno potvrđuje tumačenje Povjerenstva o nedozvoljenosti primanja navedenih naknada.

Člankom 42. ZSSI-a propisane su sankcije koje se mogu izreći za povredu odredbi ZSSI-a. Prilikom donošenja odluke o vrsti i visini sankcije Povjerenstvo je vodilo računa o svim okolnostima konkretnog slučaja iz kojih proizlazi težina povrede i odgovornost dužnosnika.

Člankom 43. ZSSI-a propisano je da se za utvrđenu povredu dužnosniku može izreći sankcija opomena, ako se prema njegovom postupanju i odgovornosti te prouzročenoj posljedici radi o očito lakom obliku kršenja odredbi ovog Zakona.

Prilikom donošenja odluke o vrsti sankcije Povjerenstvo je kao okolnost iz koje bi proizlazilo da se radi o blažoj povredi Zakona uzelo u obzir da je Ministarstvo uprave svoje tumačenje relevantnih odredbi Zakona o lokalnoj i područnoj (regionalnoj) samoupravi i uputu za postupanje dalo tek u lipnju 2015.g., stoga Povjerenstvo smatra opravdanim izreći sankciju opomene, cijeneći pri tome i činjenicu kako je dužnosnica ostvarila primitak na ime dodatnih naknada u 2014.g., dakle prije donošenja i primitka upute Ministarstva uprave.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Uputa o pravnom lijeku:** Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnica Katarina Mihelčić, elektronička dostava
2. Objava na internetskoj stranici Povjerenstva
3. Pismohrana